**פו הדב** (בכתיב מלא: **פו הדוב**; באנגלית: **Winnie-the-Pooh** - "ויני הפו") הוא ספר ילדים שחיבר הסופר הבריטי אלן אלכסנדר מילן. הספר יצא לאור ב-14 באוקטובר 1926, ושנתיים לאחר מכן בא בעקבותיו הספר "הבית בקרן פו". גיבורי הספרים הם הילד כריסטופר רובין (הנקרא על שם בן המחבר, כריסטופר רובין מילן), דובון בשם פו ("דוב בעל מוח קטן מאוד", כדבריו) וידידיהם - אחדות מחיות היער.

הרקע לכתיבת הספר
----------------

הדובה ויני
כשהיה כריסטופר רובין, בנו היחיד של הסופר, בן שנה, הביא לו אביו מתנה – דוב צעצוע מכוסה פרווה. הדב זכה לשם "ויני" כשמה של דובה שהובאה לגן החיות של לונדון מהעיר ויניפג שבקנדה. מאותו היום הפכו כריסטופר והדב לחברים טובים, שיחקו ביער הדמיוני ברצפת החדר, ושוחחו זה עם זה. מילן, שהיה סופר עוד לפני פרסום פו הדב, כתב שיר קצר על החברות האמיצה בין השניים, אשר נשלח ופורסם בעיתון ילדים חשוב.

הסיפור הראשון נכתב על כריסטופר רובין ופו הדב, והתרחש ביער אשדון אשר סמוך לחוות קוצ'פורד בה התגוררה משפחת מילן. ככל שנוספו צעצועים נוספים לחדר הילדים של בילי מון (כינוי החיבה של כריסטופר רובין), כך נוצרו גיבורים חדשים לסיפורים. כמה מחיות הבד שלפיהן נוצר הספר (פו, חזרזיר, נמיר, איה וקנגה) שוכנות מאז 1987 באגף הילדים של הספרייה העירונית של ניו יורק.

> 
> כל אלה, החיות, היו הצעצועים שלי. חוץ מארנב ומינשוף. הדב היה מבוגר מכולם, צעיר ממני בשנה אחת בלבד. הוא נקנה ב'הרודס' וניתן לי על ידי הוריי ליום-הולדתי הראשון. במשך שבע-וחצי שנים היה בן-לוויתי הקבוע. הוא נתמרטט עד-כדי-כך, שמדי פעם היה צורך לשלוח אותו לניקוי, לתפור לו עין שנשרה או אוזן שנתלשה. איה ניתן לי כמתנת חג המולד באותה שנה. בנעוריו נישא ראשו אל-על. אבל, עם הזמן, הידלדל המוך שבצווארו וראשו נשמט. מכאן הדימוי הקודר שלו. את שניהם קיבלתי במתנה מהוריי. את חזרזיר קיבלתי משכנה. סביב שלושתם החלו להתרקם הסיפורים. כשהיה אבי זקוק לדמויות נוספות, הוא המציא את ינשוף ואת ארנב. קנגה, רו ונמרמר (טיגר) נבחרו בקפידה וניתנו לי במתנה כשהייתי בן שש, לא רק כדי לשמח אותי אלא – ואולי בעיקר – לשם תפקודם הספרותי.
> 
> 
> 
> — המקומות הקסומים, כריסטופר רובין מילן, 1974, תרגום: יובל ווליס, הוצאת פראג, 1989
>

מאפייני עלילת הספר
------------------

כריכת הספר בתרגום לבולגרית
בסיפורי "פו הדב", כריסטופר רובין הוא הילד אשר מקשיב לסיפורי פו וחבורתו מפי אביו. הסיפורים מלאי קסם והרפתקאות המתרחשים ביער ת"ק פרסאות (בתרגומים אחרים: יער מאת האקרים, יער אלף הדונם או יער אלף הצעדים ), הלוא הוא יער אשדאון.

ביער מקיימים כריסטופר רובין, פו הדב, חזרזיר, ארנב, איה, קנגה, רו, נמיר וינשוף מערכת יחסים מגוונת ומיוחדת, המעמידה אותם פעמים בצרות ופעמים בשמחות. זהו מעין מיקרוקוסמוס של החברה, כאשר כל חיה היא בעלת אופי המייחד אותה ולכל חיה גם דפוסי התנהגות קבועים. החיות מנהלות את אורח חייהן, מחליטות על מעשיהן ומהלכיהן ונושאות בתוצאות. גם הן, כמו בני האדם, בעלות מגרעות אשר לרוב גוררות אותן לבעיה חדשה ומסוכנת מקודמתה.

עם זאת, כל חיה יודעת כי אם תיקלע לצרה, קושי או סכנה, היא תוכל לסמוך על חבריה כי יסייעו לה. כל חבר יכול לעזור ולתת יד בדרך המיוחדת לו, כדי להחזיר את המצב לקדמותו. חשוב לזכור כי כל החיות אינן מאיימות זו על רעותה בטרף, כולן צמחוניות, וחיות יחד בהרמוניה.

את הספר המקורי ואת רבים מתרגומיו מלווים ציוריו של ארנסט שפארד, שנעשו תחילה בשחור לבן ומאוחר יותר בצבע, והפכו לחלק בלתי נפרד מהספר. דב הצעצוע שעל-פיו צויר פו הדב הוא זה של גראהם שפארד, בנו של המאייר.

פילוסופיית החיים של פו הדב
--------------------------

ספרי פו הדב משכו את לבם של ילדים ומבוגרים כאחד. הספר מכיל אמירות פסיכולוגיות-פילוסופיות שונות. פו למשל מעיד כי הרגע המאושר ביותר בחיים הוא הרגע שלפני אכילת הדבש. פו הדב במעשיו, התנהגותו ודרך חשיבתו משקף פילוסופיית חיים משלו שעיקריה:

* חשוב ליהנות מרגע ההווה.
* לא צריך למהר לשום מקום.
* אפשר לחוש אושר מדברים קטנים.
* כדאי להיות אופטימי ולא לכעוס על עצמך או על אחרים.
* חשוב לעזור ולעודד אחרים.

תַּרגומים ועיבודים של הספר
--------------------------

### תרגומים

הספר תורגם ליותר משלושים שפות, ובהן ללטינית בשנות השישים.

תרגום ראשון לעברית, בידי ורה ישראלית וא"ד שפירא, יצא לאור בשנת 1943. את השירים בתרגום זה תרגם נתן אלתרמן. תרגום שני נעשה בידי דן מישר, בשנים 1996-1995, והוא יצא לאור ביולי 2003, לאחר מות המתרגם. בשנת 2004 יצא לאור תרגום שלישי, בידי אבירמה גולן. כל התרגומים יצאו לאור בהוצאת "מחברות לספרות". בשנת 2022 ראה הספר אור בהוצאת כתר בתרגומו של רועי חן.

לספר ההמשך "הבית בקרן פו" יצאו שלושה תרגומים לעברית: הראשון, של אהרן אמיר משנת 1951; השני, של אוריאל אופק משנת 1979; והשלישי, של אבירמה גולן משנת 2010. גם תרגומים אלו יצאו בהוצאת "מחברות לספרות".

### ספרים מבוססים על פו

בעקבות ספרי פו הדב, יצאו מספר ספרים המצטטים קטעים ממנו בהקשרים שונים:

* **מילון פו השלם**, בתרגום תרזה בירון בהוצאת פראג ומחברות לספרות.
* **פו היה אומר** בתרגום אורה מורג, בהוצאת מודן.
* **ספר הנימוסין של פו** בתרגום אורה מורג, בהוצאת מודן.
* **הטאו של פו** מאת בנג'מין הוף, בתרגום איל לוי, הוצאת פראג הוצאה לאור.
* **הטה של חזרזיר** מאת בנג'מין הוף, בתרגום טובה קורנפלד-שטרנפלד, הוצאת אור-עם
* **על הדברים החשובים באמת** מאת חיים שפירא, בהוצאת כנרת זמורה- ביתן.

### סרטים

בשנת 1961 רכשה חברת דיסני את הזכויות על השימוש בדמותם של פו הדב וחבריו, והביאה לפריחה רבתי של דמותו. החברה הפיקה שישה סרטים מונפשים וכן סדרות טלוויזיה אחדות על פו הדב, ושיווקה מאות מוצרים המתבססים על דמותו.

#### סרטים קצרים

* 1966: **פו הדב ועץ הדבש** (Winnie the Pooh and the Honey Tree)
* 1968: **פו הדב ביום סגריר** (Winnie the Pooh and the Blustery Day)
* 1974: **פו הדב וטיגר גם** (Winnie the Pooh and Tigger Too)
* 1981: Winnie the Pooh Discovers the Seasons
* 1983: **פו הדב ויום ההולדת של איה** (Winnie the Pooh and a Day for Eeyore)

#### סרטים באורך מלא

* 1977: הרפתקאותיו הרבות של פו הדב (The Many Adventures of Winnie the Pooh) – סרט המאחד את שלושת הסרטים הקצרים הראשונים.
* 1997: פו הדב: ההרפתקה הגדולה ביותר (Pooh's Grand Adventure: The Search for Christopher Robin).
* 2000: טיגר: הסרט (The Tigger Movie).
* 2003: הסרט הגדול של חזרזיר (Piglet's Big Movie).
* 2004: פו הדב: האביב של רו (Winnie the Pooh: Springtime with Roo).
* 2005: פו הדב: סיפורו של פיל נפיל (Pooh's Heffalump Movie).
* 2011: פו הדב: הזנב של איור (Winnie the Pooh).
* 2018: כריסטופר רובין (Christopher Robin).

בינואר 2022 קניינו הרוחני של הספר הפך לרשות הציבור בארצות הברית, ולכן חברת וולט דיסני איבדה את זכויותיה הבלעדיות על עיבוד הדמויות המתוארות בספר. הדבר איפשר את הפקת סרט האימה "פו הדב: דם ודבש" שיצא לאקרנים בשנת 2023 מאת רייס פרייק-ווטרפילד. בשנת 2024 צפוי לצאת לסרט המשך בשם "פו הדב: דם ודבש 2".

#### תיאטרון

* הצגת ילדים שעלתה בחג החנוכה 2001 בהפקת התיאטרון הקלאסי, ושיחקו בו ליאור מילר, גלעד פרלמן, ניר שלמון, וזהר סדן.
* הצגת ילדים שעלתה החל מפברואר 2023 בהפקת תיאטרון נדנדה, ושיתוף עם גוזלי הפקות.

פרקי הספר (תרגום 1943)
----------------------

1. אנו מכירים את הדב פו ועמו כמה דבורים, וסיפורי המעשיות מתחילים
2. ויני פו הולך לביקור ובא בין המצרים
3. פו וחזרזיר יוצאים לציד וכמעט שצדים תועל
4. איה מאבד את זנבו ופו משיב את האבדה לבעליה
5. חזרזיר נפגש עם פילנפיל
6. איה חוגג את יום-הולדתו ומקבל מתנות שתיים
7. קנגה והגור רו מופיעים ביער וחזרזיר טובל באמבטיה
8. כריסטופר רובין יוצא בראש מנסע לציר הצפוני
9. חזרזיר מוקף מים רבים
10. כריסטופר רובין עורך נשף-פו ונאמר שלום

ראו גם
------

* הרפתקאותיו הרבות של פו הדב (מתקן שעשועים)

לקריאה נוספת
------------

* דניס סובולב, "פו הדב: "דרך השלילה" והמרחב האוטופי", דפים למחקר בספרות, 20 (תשע"ז, 2017), עמ' 96–131
* אביבה קרינסקי, **פו הדב והפילוסופיה של האחר**, אור-עם, 2000

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פו הדוב** |
| ויקיציטוט ציטוטים בוויקיציטוט: **החיים על פי פו הדוב** |
| ויקישיתוף תמונות ומדיה בוויקישיתוף: **פו הדוב** |

* צפי שועלי, הללו את פו!, באתר הארץ, 9 בדצמבר 2005
* אבירמה גולן, פרק מתוך התרגום החדש לפו הדב, באתר ynet, 23 במרץ 2004
* מרב יודילוביץ' וסוכנויות הידיעות, פו הדב חוזר, באתר ynet, 11 בינואר 2009
* גיא גורן‏, הילדות שלכם לא תיראה אותו דבר: האמת המדהימה על פו הדב, באתר וואלה!‏, 08 בנובמבר 2015
* גלית עדות, ‏מסע בעקבות סוד קסמו של פו הדב, 90 שנה לאחר שיצא לאור, באתר מעריב אונליין, 12 באוקטובר 2016
* גיא שרמן, מאז ועד פו: תחנות בחייו של הדוב המפורסם בעולם, באתר ynet, 5 בדצמבר 2017
* פו הדב, באתר OCLC (באנגלית)
* מרים זקהיים, אחי הדוב: ובו נספר על ההשראה האמיתית לסיפורי פו הדוב של א.א. מילן, בבלוג "הספרנים" של הספרייה הלאומית, 22 במרץ 2023

הערות שוליים
------------

1. ↑  אתר למנויים בלבד עופרה רודנר, היצירה הגאונית שחוזרת בתרגום עדכני לא נועדה לילדים בלבד, באתר הארץ, 13 בדצמבר 2022
2. ↑  הבית בקרן פו, באתר דףדף

| פו הדב |
| --- |
| ספרים | פעוטים היינו (1924) • פו הדב (1926) • אנחנו שנינו (1927) • הבית בקרן פו (1928) • בחזרה ליער מאה העצים (2009) • פו הדב הכי טוב בעולם (2016) |
| דמויות | כריסטופר רובין • פו הדב • ינשוף • איה • חזרזיר • רו • קנגה • ארנב • פיל נפיל • טיגר |
| סרטים | פו הדב ועץ הדבש (1966) • פו הדב ביום סגריר (1968) • פו הדב וטיגר גם (1974) • הרפתקאותיו של פו הדב (1977) • פו הדב ויום ההולדת של איה (1983) • פו הדב וחברים (1985) • פו הדב: ההרפתקה הגדולה ביותר (1997) • טיגר: הסרט (2000) • חזרזיר: הסרט (2003) • פו הדב: האביב של רו (2004) • פו הדב: סיפורו של פיל נפיל (2005) • פו הדב (2011) • כריסטופר רובין (2018) |
| אישים | א"א מילן • ג'ים קאמינגס • פיטר דניס • וולט דיסני • סטרלינג הולוויי • יבגני לאונוב • כריסטופר רובין מילן • האחים שרמן • ארנסט שפארד |
| שונות | ויניפג הדובה • יער אשדאון • יער ת"ק פרסאות • הטאו של פו • הטה של חזרזיר • הרפתקאותיו הרבות של פו הדב |
| סדרות | הרפתקאות פו הדוב (1988–1991) • חבריי טיגר ופו (2007–2010) |

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000249208
* MusicBrainz work: d9e47157-5fba-40a0-9148-53c20917af2a

 |